የደቡብ ሱዳን ፕሬዚዳንት ኪር አገራቸው የህዳሴውን ግድብ ግንባታ እንደምትደግፍ ገለፁ
¬- በደቡብ ሱዳን ፕሬዚዳንት ሳልቫ ኪር የሚመራ የልዑካን ቡድን ይፋዊ የስራ ጉብኝት በአዲስ አበባ አድርጓል።ቡድኑ የአገሪቱን የውጭ ጉዳይ ፣ የደህንነት ፣የመከላከያና ትራንስፖርት ሚኒስትሮችን ይዟል።ሳልቫ ኪር በአዲስ አበባ  ቆይታቸው ከኢፌዴሪ ጠቅላይ ሚኒስትር ሀይለማርያም ደሳለኝ ጋር ተገናኝተው ተወያይተዋል።ፕሬዝዳንት ሳልቫ ኪር መንግሥታቸው ታላቁ የኢትዮጵያ ህዳሴ የኤሌክትሪክ ኃይል ማመንጫ ግድብ ግንባታ እንደሚደግፍም ነው ከውይይታቸው በኋላ በሰጡት መግለጫ ያረጋገጡት። የዓባይ ተፋሰስ ሀገራት የፈረሙትን አጠቃላይ የስምምነት ማዕቀፍ የውኃው ኢ-ፍትሃዊ አጠቃቀምን የሚያስቀር በመሆኑ አገራቸው የስምምነት ሰነዱን በቅርቡ ለማጽደቅ ዝግጁ ናት ብለዋል። ደቡብ ሱዳን በቅርቡ ከግብጽ ጋር ወታደራዊ ስምምነት ላይ ደርሳለች መባሉን አስመልክተው ፕሬዝዳንት ሳልቫ እንዳሉት የተነገረው ከመገናኛ ብዙኃን ፍጃታ የማያልፍና በምንም ዓይነት መልኩ ኢትዮጵያን ለስጋት የማይዳርግ ነው። ኢትዮጵያና ደቡብ ሱዳን ያላቸው ወዳጅነት በጋራ ጥቅም ላይ የተመሰረተ ሲሆን በቀጣይም በማህበራዊ፣ ኢኮኖሚያዊና ፖለቲካዊ ጉዳዮች ዙሪያ በጋራ ለመስራት መንግሥታቸው ቁርጠኛ አቋም እንዳለው አረጋግጠዋል። ደቡብ ሱዳን ሰነዱን ካፀደቀች የናይል ተፋሰስ አገራት አጠቃላይ የስምምነት ማዕቀፍን በማጽደቅ ሰባተኛዋ አገር ያደርጋታል። ቀደም ሲል ኢትዮጵያ፣ ኡጋንዳ፣ ኬንያ፣ ታንዛኒያ፣ ሩዋንደና ቡሩንዲ የስምምነቱን ሰነድ ማጽደቃቸው የሚታወስ ነው።መሪዎቹ ወቅታዊውን የደቡብ ሱዳን ቀውስ በማንሳትም  በአሁኑ ወቅት በአገሪቱ ግጭትን ሙሉ በሙሉ ማስቆም በሚቻልበት ሁኔታ  ላይ መክረዋል።በአገሪቱ የተፈጠረውን ፖለቲካዊ ቀውስ እልባት እንዲያገኝ ተቀናቃኝ ወገኖች የደረሱትን ጥላቻን የማስወገድ ስምምነት በአችኳይ ተግባራዊ ሊያደርጉ እንደሚገባ ነው አቶ ሀይለማርያም ያሳሰቡት።ጠቅላይ ሚኒስትሩ በአገሪቱ የተፈጠረውን ፖለቲካዊ አለመግባባትና ግጭት መፍትሄው ወታደራዊ አለመሆኑን ተፋላሚ ወገኖች ተገንዝበው ያለምንም ቅድመ ሁኔታ ወደ ሠላማዊ ድርድር እንዲገቡ ጠይቀዋል።ፕሬዝዳንት ሳልቫ ኪር በበኩላቸው ኢትዮጵያ በደቡብ ሱዳን የተፈጠረውን ፖለቲካዊ ቀውስ ሠላማዊ መፍትሄ እንዲያገኝ እያደረገች ያለውን ጥረት አመስግነዋል።የምሥራቅ አፍሪካ የልማት በይነ መንግሥታት (ኢጋድ) በአገሪቱ የተፈጠረውን ግጭት ለማረጋጋት የሠላም አስከባሪ ኃይል እንደሚልክ በቅርቡ መወሰኑን ፕሬዝዳንቱ በአዎንታ እንደተቀበሉትም ነው የገለፁት።ኢትዮጵያ የሠላም አስከባሪ ኃይሉ በአፋጣኝ እንዲሰማራ በማድረግ በኩል ሁሉን አቀፍ ድጋፍ እንድታደርግና የተቋረጠውን የሠላም ድርድር ዳግም እንዲቀጥል የመንግሥታቸው ፍላጎት መሆኑን ነው ፕሬዝዳንት ሳልቫ ያመለከቱት። (ኤፍ.ቢ.ሲ.)